Krajčí, Marek, poslanec NR SR (2023-06-23):
Ďakujem pekne za slovo, pán predsedajúci. Chcem tiež reagovať na celkom známu diskusiu, ktorá sa tu rozpútala. Chcel by som ale zareagovať na niektoré ale aj tvrdenia, ktoré podľa mňa sú nie úplne presné. Napríklad, Janka, hovoríš, že 500 mil. je zisk v sektore ročne, hej? Tak hovoríš. (Reakcia z pléna.) Lebo jak toto hovoríš, že 500 mil. zisk je v sektore, teda ročne, tak my ideme teraz, týmto by sme schválili 60 mil. ročne pre poisťovne zisk, čo mne vychádza nie 2 %, ale 12 %. A poisťovne dve súkromné v podstate zabezpečujú len starostlivosť pre polovicu klientov na Slovensku, cca. Takže z tohto pohľadu ako keby sme mali až 24 % pustiť, pustiť poisťovniam ako zo zisku v sektore, tak už len toto mi príde absolútne nevyvážené. Ďalšia vec. Pred chvíľkou odznelo, že, že, že 600 mil. zisku odčerpala Dôvera. Ale však ja som to jasne hovoril. Ona, ona, ona vygenerovala zisk za viac ako 900 mil., čo po zdanení je necelých 700 mil. eur. A teraz Penta vraj investovala 700 mil., hej, teraz hovorila, Janka, na jej oficiálnej stránke, ktorú som si nedávno čítal, tam sa chvália, však oni teraz aj investujú nemalé finančné prostriedky do masívnej reklamnej kampane, ako zlepšujú slovenské zdravotníctvo, tak tam sa chvália, že investovali 480 mil. eur. Tak lietajú tu čísla hore-dole (povedané so smiechom), zdole-hore (povedané so smiechom), aby sme skrátka nejako dokázali, že nie, nie, nie, že oni si tých peňazí viac zaslúžia, ale my keď ideme úplne akože fakt že po dátach, tak tie dáta, buďme teda exaktní. Postaví, áno, a postavila nemocnicu Bory, ešte vlastne aj bude, samozrejme, do nej investovať, stavať ju bude. A ja sa teraz ale pýtam, za koho peniaze ich postavila. Lebo ja čo viem, na nemocnicu Bory si Penta zobrala úver. A čo to znamená? Že ten úver budú ďalej splácať kto? Poistenci z verejného zdravotného poistenia, ktorí tam budú, eventuálne ľudia, ktorí budú využívať tú nemocnicu a budú tam platiť nadštandardné platby a k tomu sa za chvíľku dostaneme, že či sa naozaj nedá otvoriť pripoistenie. Takže keď si pozrieme, Penta naozaj investovala aj do mnohých regionálnych nemocníc, ktoré prevádzkuje, na základe zmlúv o prenájme s vyššími územnými celkami. Môžu tam byť rôzne rozdiely, ale neni tu Tomáš, škoda, neni tu, neni tu (rečník sa obrátil k predsdníckemu pultu), lebo však Tomáš, on sa aj tomu rozumie viac, lebo však on bol aj v Svete zdravia. A na rekonštrukcie týchto nemocníc často Penta využíva ale aj eurofondy, to znamená, to sú nie jej peniaze. Uchádzala sa, samozrejme, teraz aj o financie z plánu obnovy, čo znova nie sú jej peniaze, a zmluvy regionálnych nemocníc, ktoré prevádzkuje, sú väčšinou uzavreté tak, že svoju investíciu si Penta odráta z ceny nájomného. Teda de facto nejde ani o jej vlastnú investíciu, ale o investíciu vyššieho územného celku do svojej nemocnice, lebo potom vlastne nezaplatí Penta nájomné. Rozumieme si, hej? Takže ono mňa by naozaj zaujímalo, ako s týmito číslami sa tu čaruje, ale my, Janka, prepáč, my naozaj tomuto, tejto finančnej skupine už aj kvôli tej cyperskej transakcii, proste tomu zlučovaniu, a teda my jej nedôverujeme. Kvôli informáciám z WikiLeaks, že korumpovala poslancov a platila dva milióny za to, aby zahlasovali za reformu, ktorú tu pán Zajac priniesol, aby nastavil biznis pre túto finančnú skupinu. A my máme naozaj pocit, a teraz prepáč, akože nemaj nám to za zlé, že ty práve za tú skupinu bojuješ. A dokonca nás si nazvala, že my sme oklamaní akože naším, naším predsedom, ale my máme ten pocit, že ty si oklamaná. Ty si oklamaná aj touto finančnou skupinou, eventuálne ľuďmi, ktorými sa obklopuješ, ktorí ti dodávajú nejaké informácie, zorientovali ťa v tom zdravotníctve a viete, z môjho pohľadu je to, toto bola dobrá investícia, že ty si v tom roku, v 2006. sme tu prišli do toho parlamentu, ja som bol tiež úplný nováčik, úplný nováčik som tu bol a vlastne išiel som do zdravotníckeho výboru ešte s Alanom Suchánkom a vtedy tá strana odborníkov vlastne hľadala, koho dá do zdravotníckeho výboru. A ja som teda predpokladal, že tam pôjde pán doktor Osuský, lebo však to nám prišlo také akože jasné, že však to je vlastne odborník na zdravotníctvo, ale nie, nie, prišla si tam ty a si sa postupne zorientovávala a tebe dávali všetky dáta a údaje tí ľudia, okolo ktorých, buď si si ich ty okolo seba dala, ja som presvedčený, že oni ťa obklopili týmito ľuďmi. A ty si nasiakla tou ich ideológiou a ty to teraz veľmi vehementne stále obhajuješ, takže ako keď, prepáč, ja nemám pocit, že my sme oklamaní, ja mám práve pocit, že ty si oklamaná, už tie motivácie, ja tomu úplne nerozumiem, ale to, čo ty robíš, a fakt nám to nemaj za zlé, tak ako bol Zajac kôň Penty a nastavil celú legislatívu na jej podnikanie v tomto zdravotníctve, tak my máme teraz pocit, a podľa mňa úplne oprávnený, že ty si teraz novodobý kôň Penty, ktorý sa snaží hájiť jej záujmy v slovenskom zdravotníctve. (Reakcia navrhovateľky.) A o Strapkovi sa kľudne môžme porozprávať za chvíľku, aj keď toto zatiaľ nesú... nesúvisí. (Reakcia navrhovateľky.) Uvidíme, uvidíme. Neboj sa. Teraz by som sa chcel venovať sociálno... A takto, že... Vieš, koľko nás ročne stojí správa poisťovní z verejného zdravotného poistenia? To znamená peniaze, ktoré minú poisťovne na iné výdavky ako na zdravotnú starostlivosť. Ako mňa to zarazilo, pretože ono sa to nedá len tak ľahko dočítať, ale jeden taký ukazovateľ v rozpočte, ktorý nám to každý rok tam krásne ukáže, je to okolo 300 mil. euro. Ako je to na zváženie podľa mňa, úplne, úplne reálne sa pýtať, že či tých 300 mil. euro, tá správa týchto troch poisťovní, ktoré si tu chováme, že či to je naozaj úplne efektívne, efektívny, by som povedal, výdavok zo strany štátu. To, čo hovorila pani profesorka Horváthová, Eva Horváthová, sociálno-zdravotný odvod, no to je podľa mňa systém, ktorým sa pôjde teraz, veľká reforma, viem, že sa pripravuje aj práve v Anglicku, pretože je logické, že veľmi veľa potrieb pacientov môže byť vykrývaných práve zo sociálneho systému a my tu máme tie napätia, kedy hovoríme toto je zdravotníctvo, toto sociálne, ono sa to, by som povedal, dosť prekrýva, a nielenže sa to prekrýva, ale pokiaľ by sme to spojili a zefektivizovali, tak by sme tie prostriedky využili pravdepodobne oveľa zmysluplnejšie a mali by sme veľkú úsporu, pretože dobrá sociálna starostlivosť znižuje výdavky na zdravotnú starostlivosť. A zase dobrá zdravotná starostlivosť znižuje výdavky na sociálnu starostlivosť. Takže ten sociálno-zdravotný odvod je, samozrejme, veľká reforma, ale ja osobne som, som veľkým zástancom takejto reformy a tam, samozrejme, potrebuje byť veľká zhoda a my sme tú zhodu nemali, teraz keď sme išli do tejto vlády, práve medzi ministerstvom sociálnych vecí a ministerstvom zdravotníctva a, samozrejme, treba to mať veľmi kvalitne pripravené. Teraz ďalšia vec. Nadštandard. Dá sa alebo nedá sa? Ja som zhodou okolností včera mal akože fakt že dobré stretnutie so zástupcami poisťovne Union a oni mi od začiatku vždy tvorili, že dá sa. Áno, oni sú tí, ktorí sa to pokúšali, povedali úskalia, na ktoré narazili, ale zhodli sme sa, že dá sa to. Ten, kto tvrdí, že sa to nedá, je poisťovňa Dôvera. A podobné argumenty používa, ako si teraz použila ty teraz. Ako úprimne, naozaj. To je ináč veľmi zaujímavé, pretože nadštandard je, samozrejme, už v súčasnosti, by som povedal, úplne bežnou záležitosťou najmä zdravotnej starostlivosti v regiónoch, ktoré sú, by som povedal, ekonomicky silnejšie. Však v Bratislave pomaly keď chcete ísť k lekárovi, tak vždy niečo zaplatíte. Jako môže niekto tvrdiť, že toto nemôže byť nadštandard? Naopak, zlegalizovalo by to tie poplatky, ktoré z môjho pohľadu sú niekedy hranične pokútne. A práve Penta a siete ProCare sú úplne špecifické na to, že tam zaplatí dotyčný človek, ktorý chce byť ošetrovaný v tomto zariadení, nejaký manažérsky poplatok v stovkách eur ročne, ale keď tam príde o 15.30 hod. alebo 16.30 hod. na recepciu, tak ho pošlú na urgentný príjem, pretože povedia, že oni už, samozrejme, momentálne zdravotnú starostlivosť nezabezpečujú. Ako ja sa pýtam, je to nadštandard, alebo nie? Určite to je nadštandard, keď si to dokáže táto finančná skupina od ľudí pýtať. Nemocnica Bory sa mi v mnohom páči, po tej exkurzii, ktorú sme tam mali, pretože som pochopil, že zavádzajú naozaj nový, veľmi vysoký štandard, akože klobúk dole. Pokiaľ to tak udrží sa v tej nemocnici, že tam budú jednolôžkové izby považované za štandard hradený z verejného zdravotného poistenia, a pokiaľ to teraz neni len na začiatok, ale bude to tak ďalej, tak ako v tomto naozaj Penta zlepšila slovenské zdravotníctvo a dokonca ho dala nad úroveň, by som povedal, európskeho štandardu, lebo jednotky v Európe štandard nie sú z verejného zdravotného poistenia. Takže v tomto klobúk dole. Ale, samozrejme, je to dobre vymyslené v tom, že ľudia, ktorí na to majú, čiže aj tie rodičky alebo ktokoľvek, môže tam mať pri sebe niekoho, ktorý si zaplatí. V poriadku, super. Ale je to nadštandard. Opäť, mohol by byť súčasťou pripoistenia? No jasné, že mohol. A teraz mi, Janka, skús sa nad tým zamyslieť, keď si sa pýtala, že nech ti poviem, jako by ten nadštandard mohol fungovať. Predstav si, že poisťovne by si takto vyžiadali od každého jedného svojho poskytovateľa, povedz mi, prosím ťa, čo ty si ochotný spraviť pre tvojich klientov naviac oproti tomu, čo si robil teraz. Si schopný vygenerovať nejaký nadštandard pre nich? Vieš, čo som presvedčený? Že väčšina z nich by to dokázala. A mali by sme nadštandard. A ľudia by si to podľa mňa radi zaplatili. Ako funguje nadštandard vedľa v Rakúsku. Sú tí, ktorí sú ochotní si priplatiť viac a majú len inú, inej farby poisteneckú kartičku a funguje to veľmi úplne jednoducho. Každý poskytovateľ keď vidí túto poisteneckú kartičku, tak sa snaží pre tohto klienta, samozrejme, vytvoriť lepšie podmienky v zmysle, ktoré sú legálne možné, pretože on dostane za tohto klienta viac peňazí, keď ho ošetrí. A sú ľudia, ktorí takýmto spôsobom investujú do toho zdravotníctva, platia si tento nadštandard a potom, samozrejme, niektoré zdravotné zariadenia, je to úplne transparentné. Dávajú im určitý nadštandard, poskytujú im ho, pretože skrátka sú presvedčení, že oni z toho budú mať nejaký benefit, získajú tie poisťovne viac a, samozrejme, tí ľudia sú potom ochotní ten nadštandard platiť. Takže to, že sa nedá nadštandard zaviesť na Slovensku, pardon, dá sa. A najmä teraz, keď už sa skoro za všetko začína platiť. Najmä teraz. Aj keby mal začať fungovať v Bratislave, v Košiciach alebo v nejakých ekonomicky silnejších regiónoch, ale som presvedčený, že by začal postupne fungovať všade, a nastavme nejakú cestovnú mapu prte tie poisťovne, ktoré chcú ten balík pripoistenia začať generovať a tvoriť s tými poskytovateľmi. Kľudne, tuná ich môžme nejakým spôsobom bonifikovať na tej ceste, kým sa k tomu nadštandardu dostanú do takej miery, že bude generovať celý zisk ich, ich súkromnej činnosti v zdravotníctve. Dovoľme nadštandard robiť len tým spoločnostiam, ktoré sa zaviažu, že budú spravovať verejné zdravotné poistenie pre občanov tejto krajiny, áno, a potom si môžu generovať zisky ako v iných západných európskych krajinách z nadštandardu, ktoré úplne bohate pokryjú celú ich podnikateľskú potrebu, ktorú majú, hej. Takže ja som len takto kratučko chcel akože zareagovať na tie veci, ktoré tu boli. Áno, naozaj tá naša filozofia, možno by sme sa v niektorých veciach aj dohodli, ale je, je v zásade naozaj iná a sme presvedčení, že tento zákon nie je dobrou cestou, nie je dobrým riešením a vlastne neveríme momentálne, že keby aspoň tá vyhláška bola súčasťou toho zákonu, žeby bola hneď zajtra schválená. Ale ja naozaj neverím, že k tej dohode tak ako to ty tvrdíš príde, takýchto memoránd sme tu už mali veľmi veľa, a keď sa pozrieme, ako tie memorandá dopadli, tak ani jedno nebolo doteraz dodržané.